ORDE do 1 de xuño de 2006 pola que se aproba definitivamente a modificación puntual número 7 (reaxuste de aliñacións na rúa Santa Catalina de Reza Vella) do Plan Xeral de Ordenación Municipal de Ourense.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/06/2006

O Concello de Ourense remite o proxecto de modificación puntual de referencia para a súa aprobación definitiva, de conformidade co previsto no artigo 85.5º da Lei 9/2002, do 30 de decembro, de orde
nación urbanística e protección do medio rural de Galicia.
I. Antecedentes.
1. O Concello de Ourense dispón de Plan Xeral de Ordenación Municipal, aprobado definitivamente o 29-4-2003.
2. Acolléndose ao previsto no artigo 93.4º da Lei 9/2002, por non implicar unha reclasificación nin incrementar a intensidade de uso nin alterar sistemas xerais, o Concello prescindiu do informe previo á aprobación inicial previsto no artigo 85.1º da Lei 9/2002.
3. O Concello Pleno, en sesión ordinaria do 7 de outubro de 2005, aprobou inicialmente a modificación puntual nº 7 do PXOM, que foi sometida a información pública mediante anuncios publicados nos diarios La Región e La Voz de Galicia o 2 de novembro de 2005 e no DOG nº 225, do 23 de novembro de 2005. O 8 de novembro de 2005 foron solicitados os respectivos informes sectoriais á Consellería de Medio Ambiente e ao Administrador de Infraestruturas Ferroviarias, sen que fose emitido ningún deles.
4. O Concello Pleno, en sesión ordinaria do 13 de xaneiro de 2006, aprobou provisionalmente a modificación puntual.
5. O proxecto que se somete a aprobación definitiva está elaborado pola Oficina de Xestión Urbanística do Concello de Ourense en agosto de 2005, e está identificado coas oportunas dilixencias de aprobación provisional.
II. Consideracións e fundamentación.
II.1. A Dirección Xeral de Urbanismo elevou un informe-proposta no que se fan as seguintes consideracións:
1. O ámbito territorial afectado é a rúa de Santa Catalina no núcleo rural de Reza Vella. A actual rúa Santa Catalina constitúe o acceso principal ao núcleo de Reza Vella, e, á súa vez, serve de nexo de unión entre os núcleos de Bobadela e Casardomato. No planeamento actual a rúa Santa Catalina discorre por solo clasificado como solo de orixe de núcleo rural (NR-1) en parte, e solo de ensanche do núcleo rural (NR-2) no resto. O ancho deste vial e de 8 m, pero nunha lonxitude duns 40 m redúcese ata acadar os 5 m.
2. A actuación proposta consiste en aumentar a sección do vial de 5 m a 8 m no ámbito delimitado, axustando as rasantes e as aliñacións.
O reaxuste viario afecta tamén á parcela sita na confluencia entre a rúa Santa Catalina e a rúa Reza Vella, para definir un pequeno chafrán que permita o xiro dos vehículos cara ao interior do núcleo rural.
A zona delimitada que se vai ordenar está cualificada no Plan Xeral de Ordenación Municipal de
Ourense como sistema local da rede viaria dentro do solo clasificado como de núcleo rural, sen variar nin a cualificación nin a clasificación, salvo na zona de ensanchamento do vial onde cambia a cualificación de solo de ensanche de núcleo rural (NR-2) a rede viaria, diminuíndo lixeiramente a edificabilidade prevista.
Coa modificación proposta modifícase o réxime de aplicación da edificación existente, ao cambiar o tipo de grao de fóra de ordenación da edificación existente nos números 20 e 22 da rúa Santa Catalina, que neste momento está fóra de ordenación por non axustarse aos recadros (tipo B) para pasar a tipo A por ocupar a edificación parte do vial previsto, tal como o define o artigo 62 da normativa do plan xeral.
3. O interese público urbanístico que fundamenta a modificación xustíficase na necesidade de dotar os núcleos de Reza Vella, Bobadela e Casardomato dun ancho do seu vial de comunicación suficiente e uniforme para permitir o tráfico rodado en dúas direccións e dotalo de beirarrúas, o cal constitúe unha das razóns de interese público ás que fai referencia o artigo 94.1º da Lei 9/2002.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 7 do Plan Xeral de Ordenación Municipal do Concello de Ourense.
2º Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o Concello
deberá publicar no Boletín Oficial da Provincia a normativa e ordenanzas da modificación aprobada definitivamente.
4º Notifíqueselle esta orde ao concello e publíquese no Diario Oficial de Galicia.
Santiago de Compostela, 1 de xuño de 2006.
María José Caride Estévez
Conselleira de Política Territorial, Obras Públicas e Transportes